SET พรุ่งนี้ลุ้นดีดกลับ 1,450 จุด
บล.เมย์แบงก์ กิมเอ็ง มองดัชนีพรุ่งนี้ (23 ก.ค.) มีโอกาสดีดตัวขึ้นต่อไปยืนเหนือ 1,450 ได้ แต่คงยังไปไหนได้ไม่ไกล เนื่องจากต้องการรอความชัดเจนของการปรับ ครม.แต่เชื่อว่าแรงขายน่าจะเริ่มลดลง ส่วนงบฯกลุ่มแบงก์ที่ออกมาก็ไม่ได้แย่กว่าที่คาดไว้ พร้อมให้แนวรับ 1,430 จุด ส่วนแนวต้าน 1,460 จุด
22 ก.ค. 2558

นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) เปิดเผยถึงตลาดหุ้นไทยวันนี้ (22 ก.ค.) เห็นสัญญาณการฟื้นตัวหลังจากที่ช่วงเช้าปรับตัวลงไปค่อนข้างมาก แต่มีแรงซื้อกลับเข้ามา มองว่ามาจากความคาดหวังการปรับคณะรัฐมนตรี (ครม.) ฝ่ายเศรษฐกิจที่อาจจะมีการออกมาตรการกระตุ้นเศรษฐกิจเรียกความเชื่อมั่นด้วย และอาจส่งผลให้หุ้นฟื้นตัว
หุ้นนำการฟื้นตัวในวันนี้มาจาก SCC และ KTB โดย KTB มาจากงบฯไตรมาส 2/58 ออกมาดีกว่าคาด และวันนี้ขึ้นมาโดดเด่นสุดในกลุ่มแบงก์ แต่การฟื้นตัวของตลาดยังเป็นไปอย่างจำกัด เนื่องจากหุ้น PTT ยังคงปรับตัวลงแรงตามราคาน้ำมันดิบที่ปรับตัวลง อย่างไรก็ตาม ช่วงนี้เป็นช่วงการทยอยการประกาศผลประกอบการบริษัทจดทะเบียนงวดไตรมาส 2/58 ซึ่งต้องติดตามดูต่อไป และนักลงทุนสามารถเลือกเล่นหุ้นเป็นรายตัวได้ พร้อมแนะนำหุ้น TASCO, TIPCO และ SCC ที่คาดว่างบไตรมาส 2/58 จะออกมาดี
ด้านตลาดหุ้นอื่นในภูมิภาคเอเชียวันนี้ต่างปรับตัวลง คาดว่าจะเป็นแรงขายทำกำไร เนื่องจากดาวโจนส์เมื่อคืนที่ผ่านมาปรับตัวลงด้วย และจากราคาน้ำมันที่ปรับตัวลง ทำให้หุ้นกลุ่มพลังงานของแต่ละตลาดในเอเชียต่างปรับตัวลง
แนวโน้มการลงทุนในวันพรุ่งนี้ (23 ก.ค.) ดัชนีมีโอกาสดีดตัวขึ้นต่อไปยืนเหนือ 1,450 ได้ แต่คงยังไปไหนได้ไม่ไกล เนื่องจากต้องการรอความชัดเจนของการปรับ ครม.แต่เชื่อว่าแรงขายน่าจะเริ่มลดลง ส่วนงบกลุ่มแบงก์ที่ออกมาไม่ได้แย่กว่าที่คาดไว้ พร้อมให้แนวรับ 1,430 จุด ส่วนแนวต้าน 1,460 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 314.00 บาท ลดลง 8.00 บาท
KTB ปิดที่ 17.40 บาท เพิ่มขึ้น 0.60 บาท
TPIPL ปิดที่ 2.48 บาท เพิ่มขึ้น 0.12 บาท
KBANK ปิดที่ 182.00 บาท เพิ่มขึ้น 0.50 บาท
JAS ปิดที่ 5.15 บาท ลดลง 0.10 บาท
 
ที่มา: สำนักข่าวอินโฟเควสท์